text: Republicans felanitxers!!
  L'amo en Joan Turriscos (Felanitx, 1899-2000) ha partit cap a l'altre món. Avui, a la vila, funeral per l'ànima d'aquell que ha viscut a tres segles. Aquesta setmana serà ben moguda al meu poble. Divendres, 14 d'abril, aniversari de la segona República espanyola, el «Col·lectiu Felanitx per la República» organitza un sopar al Cafè d'es Mercat i ret homenatge a Pere Oliver Domenge, pare de la meva padrina de fonts, apotecari i batle memorable de Felanitx, que suportà les primeres pixarades republicanes d'aquest angelot barbut i seixantí. L'amo en Turriscos, amb tota la colla de mon pare i de ma mare, riuen a l'altra riba. Idò.